คำถามยอดฮิต
ก่อนสิ้นปีโนฮาว : สวัสดีครับ
7 ธ.ค. 2555

ก่อนสิ้นปีโนฮาว : สวัสดีครับ
ปูกะตอย : สวัสดีจ้า ทำไมปีนี้ยังไม่หนาวเลย
โนฮาว : รอสังครู่ เดี๋ยวก็หนาว ใจเย็นๆ
ปูกะตอย : จ้า คงปีใหม่พอดี เอ้อรู้มั้ย เราว่านะมนุษย์เงินเดือนยังไม่ซื้อ LTF กับ RMF หลายคนเหมือนกันนะ อย่างเมื่อเช้านี้นั่งรถไฟฟ้ามา เห็นคนพูดกันเรื่องนี้ บางคำถามก็ยังวนๆ เวียนๆ อยู่แต่เรื่องเดิมๆ รู้สึกว่าจนถึงวันนี้ก็น่าจะเข้าใจกันได้แล้ว จริงมั้ย
โนฮาว : แหมว่าไปนั่น บางคนอาจจะเพิ่งศึกษาก็ได้ ต้องให้เวลากันหน่อย แล้วรู้มั้ยว่าคำถามยอดฮิตเกี่ยวกับ LTF กับ RMF คืออะไร
ปูกะตอย : ไม่รู้สิ งั้นเล่าให้ฟังเลย
โนฮาว : พอดีไปอ่านบทความจาก บลจ.บัวหลวง เลยจะมาเล่าให้ฟัง แล้วถ้าเจอใครยังไม่เข้าใจก็ช่วยเล่าต่อด้วยนะ
ปูกะตอย : จ้า
โนฮาว : คำถามแรกเลยคือ ซื้อ LTF กองไหนดี ก่อนอื่นต้องเข้าใจก่อนว่า LTF จะเน้นลงทุนในหุ้น ถ้าเลือกลงทุนใน LTF ต้องยอมรับความเสี่ยงที่เกิดจากการลงทุนที่มีอยู่สูงพอสมควร คำถามต่อมาคือ ซื้อ RMF กองไหนดี ซึ่งก็มีหลายประเภทแตกต่างกันที่นโยบายการลงทุน ทำให้มีความเสี่ยงจากการลงทุนและได้รับผลตอบแทนที่แตกต่างกันออกไป ดังนั้นก่อนที่จะเลือกซื้อควรถามตัวเองก่อนว่า รับความเสี่ยงได้มากน้อยขนาดไหน เมื่อตอบโจทย์ข้อนี้ได้ก็เลือกลงทุนตามต้องการ
ปูกะตอย : ต่อเลย
โนฮาว : ซื้อแล้วได้ของแจกอะไรบ้าง เป็นคำถามนิยมเลือกของพรีเมียมก่อนการตัดสินใจลงทุน ซึ่งจริงๆ แล้วของแจกแถมเป็นสิ่งที่ล่อตาล่อใจเท่านั้น มูลค่าของแจกก็มีราคาไม่สูง คุณภาพก็อาจจะไม่ดี ดังนั้นจึงอยากที่ให้ดูที่ตัวกองทุนมากกว่าของแจกแถมเพื่อใช้เป็นเครื่องมือในการตัดสินใจลงทุน
ปูกะตอย : จริง
โนฮาว : ผลการดำเนินงานเป็นยังงัย เราต้องดูและศึกษาผลการดำเนินงานย้อนหลัง เพราะเป็นการแสดงค่าในช่วงเวลาต่างๆ ซึ่งก็จะบอกว่าขณะนั้นกองทุนแต่ละกองทุนมีการลงทุนแล้วมีกำไรหรือขาดทุนเป็นอย่างไรบ้าง ซึ่งสะท้อนการบริหารจัดการกองทุนของเจ้าของกองทุนได้ ซึ่งการดูผลตอบแทนนี้แนะนำให้ดูช่วงเวลายาวๆ เพราะจะช่วยลดความเสี่ยงจากความผันผวนได้ แต่เราต้องพึงระลึกเสมอว่าผลตอบแทนในอดีตมิใช่สิ่งยืนยันผลตอบแทนในอนาคต
ปูกะตอย : มีอีกมั้ย
โนฮาว : ช่องทางการลงทุนเป็นยังงัย คือ การลงทุนที่มีความสะดวกสบายจะเป็นประโยชน์กับเรา ดังนั้นควรจะรู้ว่ากองทุนต่างๆ ให้บริการครบถ้วนแค่ไหน เช่น ทำรายการซื้อขายผ่านอินเทอร์เน็ต ระบบโทรศัพท์ ตู้เอทีเอ็ม เพราะจะทำให้การซื้อครั้งต่อๆ ไป สะดวก รวดเร็ว
ปูกะตอย : ว้าว สุดยอดเลย งั้นข้อมูลนี้เดี๋ยวจะไปบอกต่อนะ เอาเพื่อนๆ ใกล้ชิดก่อน เพราะยังไม่เข้าใจพอสมควร วันนี้ไปก่อนนะ บ๊าย บาย